《开壁置窗命曰远轩》
宋代·陈与义

钟妖鸣吾旁，杨獠舞吾侧。
东西俱有碍，群盗何时息。
丈夫堂堂躯，坐受世褊迫。
仙人千仞岗，下视笑予厄。
谁能久郁郁，持斧破南壁。
窗开三尺明，空纳万里碧。
岩霏杂川霭，奇变供几席。
谁见老书生，轩中岸玄帻。
荡漾浮世里，超遥送兹夕。
倚楹发孤啸，呼月出荒泽。
天公亦粲然，林壑受珠璧。
会有鹤驾宾，经过来见客。
清晓坐南轩，望山头屡侧。
居士亦岂痴，飞云方未息。
乐哉此远俗，乱世免怵迫。
那知百战祸，岂识三空厄。
闭门美享睡，开门瞻翠壁。
远客谢主人，分此一窗碧。
新晴鸟鸣檐，微暑风入席。
萧然此白首，岂更冒朝帻。
誓将老兹地，不复数晨夕。
但恨食无肉，臞仙出山泽。
蛰雷转空肠，吐句作圭璧。
一笑示邻家，向来复此客。
我昨在衡山，伤心冲路侧。
岂知得此地，一坐数千息。
易安生痛定，过美出饥迫。
誓言如齐侯，常戒在莒厄。
要将万里身，独面九年壁。
如何不己奈，开窗玩霏碧。
招呼面前山，浮翠落衾席。
一笑等儿戏，都忘雪侵帻。
人生何不娱，今夕定何夕。
向来万顷胸，余地吞七泽。
念此亦细事，未遽瑕生璧。
聊使山中人，永记山下客。

作者简介：陈与义(1090-1138)，字去非，号简斋，汉族，其先祖居京兆，自曾祖陈希亮迁居洛阳，故为宋代河南洛阳人（现在属河南）。他生于宋哲宗元祐五年(1090年)，卒于南宋宋高宗绍兴八年(1138年)。北宋末，南宋初年的杰出诗人，同时也工于填词。其词存于今者虽仅十余首，却别具风格，尤近于苏东坡，语意超绝，笔力横空，疏朗明快，自然浑成，著有《简斋集》。